14/05/2015 | Administración LocalMunicipal
Arteixo
Secretaría Xeral
Aprobación definitiva da Ordenanza municipal núm.28, reguladora do servizo municipal de axuda no fogar do Concello de Arteixo

Téndose aprobado inicialmente polo Pleno da Corporación en sesión extraordinaria celebrada o día vinte e seis de febreiro de dous mil quince a “ORDENANZA MUNICIPAL Núm.28, REGULADORA DO SERVIZO MUNICIPAL DE AXUDA NO FOGAR DO CONCELLO DE ARTEIXO (SAF EN ADIANTE)”, e téndose publicado anuncio de exposición pública no BOP de data 16 de Marzo de 2015, sen que se presentara reclamación algunha contra o mesmo, procédese á publicación do texto íntegro para xeral coñecemento: A publicación do Decreto 148/2014, do 6 de novembro, polo que se modifica o Decreto 99/2012, do 16 de marzo, polo que se regulan os servizos sociais comunitarios e o seu financiamento, obriga ás corporacións locais, a que no prazo de seis (6) meses, contados dende o dia seguinte ao da súa publicación (DOGA do 27-11-14), adapten as súas ordenanzas ao disposto na presente norma, neste caso, referido ao servizo de axuda no fogar de titularidade municipal, segundo o disposto na súa disposición derradeira primeira de Adaptación das ordenanzas locais. Consonte ao anterior, o Decreto modifica o Decreto 99/2012, do 16 de marzo, polo que se regulan os servizos sociais comunitarios e o seu financiamento, no seu articulado 62 punto 1 e 3, que fai referencia á regulación do copagamento do servizo municipal de axuda no fogar en réxime de libre concorrencia para as persoas que non teñan o recoñecemento da situación de dependencia (prestación básica do servizo de axuda no fogar ous SAF- básico), sen modificar o seu sentido, porque, polas dúbidas suscitadas polas corporacións locais destinatarias da norma, comprobouse que a súa redacción non quedara suficientemente clara. Esta modificación afecta ao articulado 20 no seu punto 1.-, 1. e 2. de participación das persoas usuarias no financiamento doutros servizos en que se aplique o copagamento, segundo o artigo 62 do Decreto 99/2012, do 16 de marzo, da ordenanza reguladora núm.28, reguladora do servizo municipal de axuda no fogar do Concello de Arteixo. Por tratarse, só de melloras na súa redacción que non afectan ao seu sentido, limitándose a unha palabra ou unha expresión que se comprobou que quedara pouco clara ou incompleta non procede realizar modificación da ordenanza fiscal núm.36 reguladora do prezo público pola prestación do servizo de axuda no fogar do Concello de Arteixo. Así mesmo, de conformidade coas alegacións recibidas no tramite de audiencia, o Decreto mencionado revisa a letra b) do número 2 do artigo 14 do Decreto 99/2012, do 16 de marzo, para incorporar a expresión “produtos de apoio” como equivalente á de “axudas técnicas” e para incluír a terapia ocupacional entre as atencións e servizos de carácter complementario do servizo de axuda no fogar. Esta revisión afecta ao artigo 5 de Contido do servizo, segundo o artigo 4 da Orde do 22 de xaneiro de 2009 e 14 do Decreto 99/2012, do 16 de marzo, da ordenanza reguladora núm.28, reguladora do servizo municipal de axuda no fogar do Concello de Arteixo, que foi modificado segundo o publicado no BOP de 23-04-14. En virtude do exposto anteriormente, cómpre modificar os artigos referidos da dita ordenanza municipal e rectificar algunha referencia cruzada e de enumeración errónea. É obxeto da presente Ordenanza a regulación do SAF do Concello de Arteixo, como prestación básica de actuación dos Servizos sociais comunitarios, inserta no Sistema integrado de servizos sociais, de carácter complementario e transitorio. A interpretación desta ordenanza é competencia dos órganos de goberno deste Concello. O Concello resérvase como competencia exclusiva do SAF as seguintes funcións: A súa planificación, programación e dirección técnica; A súa coordinación, seguimento, supervisión e o seu control e avaliación; Así como a selección da persoa usuaria e a aprobación de altas, baixas e modificacións do SAF na modalidade de libre concorrencia. En todo caso, a súa sede oficial estará situada nas dependencias do Concello de Arteixo. ARTIGO 4. DEFINICIÓN, NATUREZA E OBXETIVOS DO SERVIZO, redactado segundo o artigo 3 da Orde do 22 de xaneiro do 2009 e o artigo 9.1. b) e 13 do Decreto 99/2012 do 16 de marzo, e que recolle o publicado no BOP de 23-04-14.1. Segundo o artigo 9.1 b) do Decreto 99/2012 do 16 de marzo, o SAF ten por obxeto prestar un conxunto de atencións ás persoas ou familias no seu domicilio, desde unha perspectiva integral e normalizadora, para facilitar o seu desenvolvemento persoal e a permanencia no seu medio habitual, especialmente naquelas situacións en que teñan limitada a súa autonomía persoal ou noutras situacións de risco social para as cales resulte un recurso idóneo.2. Segundo o artigo 13 do mencionado Decreto 99/2012 do 16 de marzo, o SAF é un servizo público de carácter local consistente en ofrecer un conxunto de atencións a persoas ou unidades de convivencia no propio domicilio para facilitar o seu desenvolvemento e a permanencia no seu medio habitual.3. Son obxetivos do SAF: · Mellorar a calidade das persoas usuarias. · Posibilitar a permanencia das persoas no seu contorno de convivencia habitual. · Favorecer e potenciar a autonomía persoal no propio domicilio. · Manter, mellorar e recuperar as redes de relación familiar e social. · Previr situacións de dependencia ou exclusión social. · Retardar ou evitar a institucionalización. · Reforzar a solidariedade e potenciar o voluntariado social ARTIGO 5. CONTIDO DO SERVIZO, redactado segundo o artigo 4 da Orde do 22 de xaneiro do 2009, o artigo 14 do Decreto 99/2012 do 16 de marzo, modificado polo Decreto 148/2014, do 6 de novembro, o artigo 24.4 da Orde de 2 de xaneiro de 2012 de desenvolvemento do Decreto 15/2010, do 4 de febreiro, modificada pola Orde do 19 de abril de 2013, a disposición derradeira primeira do Decreto 149/2013, do 5 de setembro, e que recolle o publicado no BOP de 23-04-14.1. Asinarase un Acordo de servizo entre a persoa usuaria e a entidade titular, no cal se recollerá o contido particular das atencións que se prestarán, a programación temporal da prestación, a intensidade horaria e os compromisos de ambas partes, incluíndo o compromiso de copagamento que corresponda.2. En todo caso, e sen prexuízo da execución de todas as tarefas contidas no correspondente Acordo de servizo, o conxunto de atencións do SAF terá un carácter de apoio e non substitutivo das propias capacidades da persoa usuaria ou doutras persoas do seu medio inmediato, de maneira que se facilite e promova a súa autonomía.3. En ningún caso poderán formar parte das atencións prestadas polos servizo: a. A realización de actividades domésticas que non fosen incluídas no Proxecto de intervención e no Acordo de servizo recollidos nesta Ordenanza. b. Atencións que polo seu carácter sanitario, deban en todo caso ser realizadas por persoal facultativo.4. No SAF, de conformidade coa valoración técnica realizada en cada caso, poderán prestarse os seguintes tipos de Atencións de carácter básico: a. Atencións de carácter persoal na realización das actividades básicas da vida diaria no propio domicilio, tales como: a) Asistencia para levantarse e deitarse. b) Apoio no coidado e hixiene persoal, así como para vestirse. c) Control do réxime alimentario e axuda, se é o caso, para alimentarse. d) Supervisión, cando proceda, das rutinas de administración de medicamentos prescritas por facultativos. e) Apoio para cambios de posturas, mobilizacións, orientación espazo- temporal. f) Apoio a persoas afectadas por incontinencia. b. Atención das necesidades de carácter doméstico e da vivenda que incidan e axuden na mellora do contorno das persoas usuarias e da súa familia, tales como: a) Limpeza e mantemento básico da hixiene e salubridade da vivenda. b) Compra de alimentos e outros produtos de uso común. c) Preparación de alimentos. d) Lavado e coidado das prendas de vestir. e) Coidados básicos da vivenda: cambio de luces, de pilas. Se é o caso, determinadas tarefas domésticas, como lavandería e alimentación a domicilio, poderán ser facilitadas por servizos específicos. c. Acompañamento persoal na realización doutras actividades necesarias da vida diaria, tales como: a) Apoio en trámites urxentes de carácter administrativo, xudicial ou similares, b) Así como o seguimento das intervencións realizadas polo sistema sanitario. d. Ademais para os supostos expresados no punto 2 do artigo 6, as Atencións de carácter psicosocial e educativo, enfocadas ao desenvolvemento das capacidades básicas, á mellora da convivencia, da integración na comunidade e mellora da estrutura familiar.5. O SAF, unha vez garantido o nivel básico de atención, de obrigado cumprimento, poderá incorporar, ademais, os seguintes tipos de atencións e servizos de carácter complementario, que terán carácter opcional: a) Actividades de acompañamento, socialización, e desenvolvemento de hábitos saudables. Entendidas tamén, segundo o Anexo ll de Modalidades e prestacións dos servizos e táboas de participación económica nos mesmos das persoas usuarias do Decreto 149/2013, do 5 de setembro, como atencións e actividades desenvolvidas fóra do domicilio da persoa usuaria, sempre que incidan de xeito significativo na posibilidade de permanencia no fogar e na mellora da autonomía e calidade de vida. b) Servizo de préstamo de axudas técnicas ou produtos de apoio para persoas en situación de dependencia ou dependencia temporal. Para estes efectos enténdese por axuda técnica ou produto de apoio calquera dispositivo, equipamento, instrumento, tecnoloxía ou software, fabricado especialmente ou dispoñible no mercado, para previr, compensar, controlar, mitigar ou neutralizar deficiencias ou limitacións na actividade e restricións na participación social das persoas. c) Adaptacións funcionais do fogar. d) Servizo de podoloxía. e) Servizo de fisioterapia. f) Terapia ocupacional.6. No programa individual de atención (PIA en adiante) deberase diferenciar dentro das horas do SAF, as relativas ás necesidades domésticas e do fogar e as horas de atención persoal para as actividades da vida diaria. Os servizos relacionados coa atención das necesidades domésticas e do fogar tales como limpeza, lavado, cociña ou outros, deberán prestarse conxuntamente cos servizos de atención persoal para as actividades da vida diaria.7. Para os efectos do establecido no artigo 23 da Lei 39/2006, do 14 de decembro, de promoción da autonomía persoal e atención ás persoas en situación de dependencia, segundo a redacción dada pola Lei 17/2012, de orzamentos xerais do Estado para 2013, excepcionalmente e de forma xustificada, as atencións de carácter doméstico e as de carácter persoal que integran calquera das modalidades do SAF reguladas neste decreto, poderán prestarse separadamente, cando así se dispoña no PIA. A administración competente deberá motivar esta excepción na resolución de concesión da prestación e, en todo caso, o contido particular das atencións que se lle prestarán á persoa usuaria deberán quedar reflectidas no acordo de servizo coa entidade prestadora, tal como establece o artigo 14.3 do Decreto 99/2012, do 16 de marzo, e no punto 1 deste artigo. ARTIGO 6. PERSOAS DESTINATARIAS, redactado segundo artigo 5 da Orde do 22 de xaneiro de 2009, e que recolle o publicado no BOP de 23-04-14.1. O SAF poderá prestarse a calquera persoa ou unidade de convivencia para as cales, de acordo coa valoración técnica correspondente, supoña un recurso idóneo de atención. De xeito particular, o servizo atenderá persoas maiores con déficits de autonomía, e persoas con discapacidade, especialmente cando carezan de apoio social no seu medio inmediato.2. Tamén con carácter subsidiario do programa de educación e apoio familiar regulado na sección cuarta do capitulo III do Decreto 99/2012, do 16 de marzo, poderá dar resposta preventiva, educativa e socializadora a diversas situacións de familias en risco de exclusión social.3. Este conxunto de atencións serán realizadas por persoal cualificado e sempre con supervisión técnica dos servizos sociais comunitarios do Concello.4. En todo caso darase prioridade no acceso ao servizo ás persoas que teñan un dereito recoñecido de atención dentro do sistema de autonomía persoal e atención á dependencia (SAAD en adiante). 5. Sen prexuízo dos criterios de carácter xeral establecidos na Orde do 22 de xaneiro de 2009, reguladora do SAF en Galicia, o sistema de acceso por libre concorrencia ao servizo, en tanto que prestación básica do sistema de servizos sociais, establecese para as situacións diferentes ás recollidas no punto anterior. ARTIGO 7. REQUISITO XERAL DA PERSOA DESTINATARIA PARA O ACCESO AO SERVIZO. Son requisitos xerais para ter acceso ao servizo, sendo motivo de denegación: 1. Estar empadroada e ter residencia efectiva no Concello de Arteixo.2. Estar dentro dalgún dos grupos de persoas destinatarias do artigo anterior. Neste caso, será exixible que se cumpra un destes supostos: a. Estar incapacitada para a realización das atencións para as que se demanda o servizo, polo que se deberá acadar a puntuación mínima esixida segundo o baremo establecido para o SAF por libre concorrencia, como anexo a esta normativa. b. Estar valorada como persoa en situación de dependencia pola Xunta de Galicia en calquera dos seus grados segundo a disposición final primeira da lei 39/2006 de promoción da autonomía persoal e atención das persoas en situación de dependencia, e ter asignado o SAF na correspondente resolución do PIA, conforme o establecido no Decreto 15/2010 do 4 de febreiro, modificado polo Decreto 148/2011 do 7 de xullo, e na Orde do 2 de xaneiro de 2012, que o desenvolve, modificada por a Orde do 9 de agosto de 2012, e pola Orde do 19 de abril de 2013. c. Estar incluída nalgún programa de intervención social dos servizos sociais comunitarios do Concello, que na súa vez actuarán como profesional de referencia para a persoa usuaria e a súa unidade de convivencia.3. Presentar a documentación completa segundo modalidade de acceso, no Rexistro xeral do Concello acreditando a situación de necesidade do servizo, así como a súa renovación anual.4. Que o recurso sexa valorado como idóneo polos servizos sociais comunitarios do Concello mediante informe social e ditame- proposta, no SAF por libre concorrencia.5. Asinalo correspondente Acordo de servizo, no que a persoa usuaria acepta cumpri-las obrigas inherentes ao mesmo, incluído o pago das cantidades que, no seu caso, lle puidera corresponder. Transcorridos 3 meses dende a notificación de resolución favorable, sen que a persoa usuaria ou persoa en quen delegue, se poña en contacto para a formalización do Acordo de servizo, procederase ó arquivo da súa solicitude por desestímente.6. Residir nunha vivenda que teña as condicións de habitabilidade mínimas, que posibiliten a prestación do servizo nunha condicións de salubridade aceptables, contando, no seu caso, co apoio e asesoramento dos servizos sociais comunitarios do Concello.7. Non ter dereito a recibir un servizo similar de ningunha outra entidade pública ou privada (MUFACE, ISFAS, ONCE, CARITAS, ECT). 8. A modalidade de acceso ao SAF por libre concorrencia, e a modalidade de acceso ao SAF por SAAD, son incompatibles entre estas.9. Non presentar un estado de deterioro físico nin psíquico tal que precise doutro tipo de atención especializada asistida ou de internamento, nun centro residencial axeitado. No caso da persoa usuaria do SAF na modalidade de libre concorrencia que cumprindo cos requisitos esixidos nos apartados anteriores, teñan familiares obrigados por lei a atendelos (artigo 143 do código civil) e que se negan a facelo, a valoración dos servizos sociais comunitarios será decisiva na súa concesión ou denegación sen entrar a valora-las restantes requisitos que deba cumpri-la persoa usuaria. Neste caso, deberá demostrarse que residen lonxe, sempre que supoña unha media de 30 quilómetros de distancia do domicilio, ou que non poden atendelos tanto a nivel persoal (por saúde, traballo, ou cargas familiares), sempre que supoña unha ausencia de 10 horas do domicilio durante o día, ou de só supor unha atención de 6 horas na semana, así como a nivel económico. ARTIGO 8. DEREITOS DA PERSOA USUARIA, redactado segundo o artigo 6 da Orde do 22 de xaneiro de 2009, o artigo 4 do Decreto 99/2012 do 16 de marzo e o artigo 6 da Lei 13/2008. As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais e, se é o caso, sobre o procedemento administrativo común, terán dereito: 1. A seren tratadas co respecto debido á súa dignidade, intimidade e autonomía.2. A accederen a utilizaren os servizos en condicións de igualdade e non discriminación.3. A recibiren unha atención individualizada e adaptada ás súas necesidades, coa calidade e duración prescritas en cada caso.4. A recibiren unha información de xeito áxil, suficiente, veraz e comprensible sobre os recursos e as prestacións do sistema galego de servizos sociais, así como a que sexan asistidas e orientadas nos trámites necesarios de car ao seu acceso aos demais sistemas de benestar social.5. A teren asignada unha persoa profesional de referencia que actúe como interlocutora principal e que asegure a coherencia da intervención.6. A coñeceren a organización e o regulamento do servizo.7. A coñeceren a situación do seu expediente.8. Ao tratamento confidencial dos seus datos de acordo co disposto na Lei orgánica 15/1999, do 13 de decembro, de protección de datos de carácter persoal.9. A seren informadas, de maneira clara e precisa, sobre a intervención prevista e elixir libremente, dentro da capacidade de oferta do sistema e logo de valoración técnica, o tipo de medidas e recursos adecuados para o seu caso, así como a participar na toma de decisión que modifiquen o proceso de intervención acordado.10. A recibiren información precisa e clara sobre as posibles modificacións sobrevidas durante a prestación efectiva do servizo.11. A calidade dos servizos recibidos e presentaren queixas e suxestións á persoa coordinadora dos servizos sociais comunitarios.12. Ao respecto dos seus dereitos lingüísticos, garantindo, en todo caso, o desenvolvemento da actividade dos servizos sociais comunitarios desde a práctica dunha oferta positiva do idioma galego. ARTIGO 9. DEBERES DA PERSOA USUARIA, redactado segundo o artigo 7 da Orde do 22 de xaneiro do 2009, artigo 5 do Decreto 99/2012 do 16 de marzo e o artigo 7 da Lei 13/2008. As persoas usuarias, no marco dos deberes que con carácter xeral se establecen no artigo 7 da Lei 13/2008, de servizos sociais de Galicia, e se é o caso, na lexislación vixente sobre o procedemento administrativo común, terán os seguintes deberes: 1. Cumprir as normas, requisitos e procedementos para o acceso ao diferentes servizos.2. Cumprir coas condicións do servizo, facilitando e colaborando na execución das tarefas do persoal ao seu cargo e pondo á súa disposición, cando se trate dun servizo realizado no domicilio, os medios materiais necesarios.3. Facilitar a información precisa e veraz sobre as circunstancias determinantes para o acceso e utilización dos servizos, así como comunicar ao persoal de referencia os cambios de circunstancias familiares, sociais ou financeiras que puideren resultar relevantes na asignación, modificación, suspensión ou extinción das prestacións ou servizos.4. Colaborar co persoal encargado do seu caso, acudindo ás entrevistas programadas, seguindo as orientacións e participando no desenvolvemento das actividades incluídas no servizo, centro ou programa en función das súas capacidades e nos termos acordados en cada caso.5. Manter unha actitude positiva de colaboración coas persoas profesionais dos servizos sociais comunitarios, e da entidade concesionaria, participando activamente no proceso pautado de mellora, autonomía persoal e inserción social.6. Facilitar e cooperar no seguimento, avaliación e inspección do servizo.7. Respectar a dignidade persoal e profesional das persoas que lles presten o servizo, así como respectar os límites das súas obrigas laborais.8. Participar no pagamento dos servizos naqueles supostos concretos que se establezan na normativa autonómica e estatal, e nas normas municipais reguladoras correspondentes que os desenvolvan.9. A comunicar con dez días de antelación, en circunstancias ordinarias e previsibles, calquera ausencia temporal que puidese impedir ou dificultar a execución dos servizos que, se fose caso, se prestasen no domicilio. O incumprimento inxustificado e non comunicado, dalgún destes deberes por parte da persoa usuaria, poderá implicar a suspensión de cautela ou extinción da prestación do servizo. ARTIGO 10. CAUSAS DE EXTINCIÓN E MODIFICACIÓN DO SERVIZO, redactado segundo artigo 8 da Orde de 22 do xaneiro de 2009. A extinción ou modificación das condicións requirirá a resolución do órgano competente, previa instrución do correspondente expediente administrativo, no que quede acreditada a causa que a motivou, e no que se considerará a figura da suspensión de cautela. A extinción carrexa a perda de condición de persoa usuaria do servizo. Son causas de extinción do SAF, as seguintes: a. A renuncia da persoa usuaria. b. O cambio de PIA ou do proxecto de intervención que implique un cambio de asignación de recurso idóneo e a súa incompatibilidade co SAF. c. Traslado definitivo da súa residencia a outro concello. d. Falecemento da persoa usuaria titular. e. Incumprimento reiterado dos deberes e obrigas establecidas para as persoas usuarias na prestación do servizo, entendendo a reincidencia da infracción en dúas ocasións durante o ano natural. f. A falta reiterada de pagamento do servizo, entendendo por tal, o impago de dúas mensualidades consecutivas no ano natural. g. A negativa de asinar o Acordo de servizo. h. A suspensión temporal do servizo que supere o período de tres meses. i. Desaparición das causas baremables que motivaron a prestación do servizo. j. Na modalidade de SAF por libre concorrencia, por reorganización do servizo, en función das dispoñibilidades orzamentarias do exercicio, que en todo caso deberá notificarse a persoa usuaria cunha antelación mínima dun mes. Ademais, con carácter xeral, a alteración das circunstancias tidas en conta para a concesión do servizo, poderá dar lugar á modificación das condicións de prestación nas que fora concedido inicialmente. Os cambios de circunstancias, en calquera caso, deberán sustanciarse no expediente individual, mediante novo informe social. Cando se trate dun servizo público de SAF asignado a persoas en situación de dependencia na correspondente resolución de PIA, consonte o establecido no Decreto 15/2010 do 4 de febreiro, que regula o procedemento para o recoñecemento da situación de dependencia e do dereito ás prestacións do sistema na Comunidade Autónoma de Galicia, modificado polo Decreto 148/2011 do 7 de xullo, a incoación, por parte da entidade titular do servizo, dun expediente de extinción ou modificación das condicións de prestación do servizo deberá notificarse en todo caso ao órgano competente para ditar resolución do PIA. ARTIGO 11. CAUSAS DE SUSPENSIÓN TEMPORAL DO SERVIZO, redactado segundo o artigo 9 da Orde do 22 de xaneiro do 2009, o artigo 27 da Orde do 2 de xaneiro de 2012 de desenvolvemento do Decreto 15/2010, do 4 de febreiro, modificada por a Orde do 9 de agosto de 2012 e pola Orde do 19 de abril de 2013, e que recolle o publicado no BOP do 23-04-14. A suspensión do SAF suporá unicamente que a persoa usuaria terá reservada a praza durante o tempo que dure a mesma. No caso de que a persoa usuaria teña dereito a reserva de praza, non se manterá o horario inicial nin a persoa auxiliar que efectuaba as atencións, quedando a expensas da dispoñibilidade de servizo. No réxime de libre concorrencia, o período máximo de suspensión será de tres (3) meses. Son causas de suspensión temporal neste réxime, logo de tramitación do correspondente expediente administrativo e informe razoado do persoal coordinador do servizo, que deberá incorporarse ao expediente persoal, as que seguen: a) Ausencia temporal do domicilio: neste caso o servizo poderá suspenderse por un máximo de tres (3) meses, debendo acreditar a persoa usuaria as causas que o motivan e o período da súa ausencia. b) Modificación temporal das causas que motivaron a necesidade do servizo: poderá suspenderse o servizo en tanto persista o cambio das circunstancias causantes da suspensión, coa excepción das prazas vinculadas a un dereito exercido dentro do SAAD, suposto no que se estará ao disposto na correspondente normativa reguladora. O servizo prestado no marco do SAAD, suspenderase temporalmente durante o internamento da persoa usuaria nunha institución sanitaria, durante a súa estadía temporal nun centro de atención residencial ou no suposto de ausencia temporal do domicilio, nos que se poderá suspender por un período máximo de dous (2) meses. No suposto de ausencia temporal do domicilio, a persoa en situación de dependencia deberá acreditar as causas que motivan a súa ausencia. Para estes efectos, tales circunstancias deberán ser obxeto de comunicación nos termos establecidos no artigo 5 da Orde de 2 de xaneiro de 2012 de desenvolvemento do Decreto 15/2010, do 4 de febreiro, modificada pola por a Orde do 9 de agosto de 2012 e pola Orde do 19 de abril de 2013, de obrigas e dereitos das persoas usuarias, das persoas coidadoras e/ou representantes. ARTIGO 12. MODALIDADE DE XESTIÓN DO SERVIZO, redactado segundo o artigo 11 da Orde do 22 de xaneiro do 2009 e artigo 15 do Decreto 99/2012 do 16 de marzo.1. A entidade local prestará o servizo público de SAF, ben directamente ou ben mediante as diversas modalidades de contratación de xestión de servizos públicos reguladas na normativa vixente sobre contratos do sector público, a través de entidades privadas debidamente autorizadas.2. Non obstante a súa natureza de servizo público, as entidades privadas poderán realizar a prestación dun servizo privado de SAF en réxime de libre mercado sempre que cumpran os requisitos de autorización e acreditación legalmente establecido.3. As entidades privadas non poderán sucontratar a execución da prestación principal do SAF, entendendo por tal as atencións de carácter básico, regular e continuado, realizadas no fogar da persoa ou unidade de convivencia usuaria do servizo. Non obstante, poderanse sucontratar prestacións complementarias do servizo, así como as que non teñan carácter regular, as que se poidan executar fóra do domicilio ou sexan un reforzo das atencións básicas.4. O servizo público de SAF, poderá prestarse mediante fórmulas de colaboración institucional entre as administracións competentes ou por entidades de dereito público, de acordo co establecido na lexislación vixente. En todo caso terase en conta o artigo 3 desta Ordenanza, sobre reserva de competencias exclusivas do Concello. ARTIGO 13. NORMAS ESPECIFICAS DO FUNCIONAMENTO DO SERVIZO, redactado segundo o artigo 12 da Orde do 22 de xaneiro do 2009 e artigo 16 do Decreto 99/2012 do 16 de marzo.1. Todas as entidades prestadoras de servizos sociais, publicas ou privadas, con ou sen ánimo de lucro, que desenvolvan o SAF, deberán estar debidamente autorizadas de conformidade co establecido no titulo VIII da Lei 13/2008, de servizos sociais de Galicia, e na normativa reguladora do réxime de autorización e acreditación dos programas e centros de servizos sociais.2. Así mesmo, estarán suxeitas á inspección do sistema galego de servizos sociais, así como ao réxime de sancionado que se establece no titulo lX da Lei 13/2008, de servizos sociais de Galicia, e no Decreto 254/2011 do 23 de decembro, polo que se regula o réxime de rexistro, autorización, acreditación e a inspección dos servizos sociais de Galicia.3. As entidades que presten servizos de atención ás persoas en situación de dependencia valorada deberán acreditarse de conformidade co disposto na Lei 39/2006, do 14 de decembro, no Decreto 254/2011, do 23 de decembro, e na correspondente normativa estatal e autonómica de desenvolvemento.4. Será requisito para a acreditación das entidades que presten o SAF a persoas en situación de dependencia valorada que o persoal que presta a atención directa nos domicilios das persoas usuarias estea en posesión do título de ciclo formativo de grado medio correspondente ao Título de de Técnico de Atención a persoas en situación de dependencia ou equivalente, regulado no Decreto 226/2012 e no Real decreto 1593/2011, ou en posesión do certificado de profesionalidade de atención socio sanitaria a persoas no domicilio ou equivalente, regulado no Real decreto 1379/2008 do 1 de agosto, polo que se establecen os certificados de profesionalidade da familia profesional de servizos socioculturais e á comunidade.5. O servizo estará coordinado por persoal técnico cunha cualificación mínima de grao universitario na área de servizos sociais. No caso de que o número de persoas usuarias sexa menor a 50, o persoal técnico mínimo exixible será de 0,02 profesionais en cómputo por persoa usuaria. Nos demais casos aplicarase a seguinte táboa: 6. A entidade, tanto titular como adxudicataria do servizo, contará e expoñerá publicamente o regulamento de funcionamento do programa, no que se incluirá os mínimos exixibles no artigo 12º, apartado 3, da Orde do 22 de xaneiro do 2009.7. A entidade local titular do SAF, tanto se o presta en réxime de xestión directa como se o presta en réxime de xestión indirecta, e, de ser o caso, a entidade prestadora en réxime privado do servizo, abrirá un expediente por cada persoa usuaria ou por cada unidade de convivencia á que se presta o servizo, no cal constará, cando menos: 1. Un informe social, asinado por unha persoa diplomada en traballo social da entidade titular do servizo.2. un proxecto de intervención, asinado pola persoa técnica responsable que designe a entidade titular do servizo, que recollerá como mínimo o contido do anexo II desta ordenanza.3. Un acordo de servizo asinado entre a entidade titular do servizo e a persoa usuaria, que recollerá como mínimo o contido do modelo do anexo III desta ordenanza. En todo caso o tratamento da información contida nos expedientes realizarase de acordo coa normativa vixente en materia de protección de datos de carácter persoal.8. A persoa que exerza como responsable técnica do servizo garantirá unha supervisión do servizo efectivamente prestado nos domicilios das persoas interesadas, que será realizada sempre que as circunstancias a fagan necesaria e, como mínimo, cunha periodicidade de dous (2) meses. Da supervisión realizada quedará constancia escrita no correspondente expediente individual. Mediante esta supervisión revisarase e axustarase, se fose o caso, o contido das prestacións expresado no Proxecto de intervención e no Acordo de servizo. ARTIGO 14. MODALIDADE DE ACCESO AO SERVIZO, ORGANIZACIÓN E PROCEDEMENTO, redactado segundo artigo 13 y 14 da Orde do 22 de xaneiro do 2009 e artigo 17 do Decreto 99/2012, do 16 de marzo: O acceso ao servizo producirase a través dos servizos sociais comunitarios, de acordo co seguinte: 1. O acceso será prioritario e directo para as persoas ás cales, tendo recoñecida a situación de dependencia, se lles asigne o SAF na correspondente resolución de PIA, e consonte a aplicación do programa de asignación de recursos (PAR en adiante) establecido no titulo ll do Decreto 15/2010, do 4 de febreiro, modificado polo Decreto 148/2011 do 7 de xullo, polo que se regula o procedemento para o recoñecemento da situación de dependencia, o procedemento para a elaboración do PIA e a organización e funcionamento dos órganos técnicos competentes. Para estes efectos o Concello titular do servizo, cando sexa o caso, procederá a dar de alta as persoas en agarda de acordo coa orde de prelación establecida no PAR. Para estes efectos garantiráselle ao servizo social comunitario en tempo real, o acceso ao dito programa.2. As persoas para as que o PIA determine o SAF como recurso principal ou idóneo terán, en todo caso, preferencia sobre aquelas ás cales se lles asigne o SAF como respiro de coidador.3. Para as que non teñan recoñecemento da situación de dependencia, ou non as asista o dereito de acceso efectiva ao catálogo de servizos de atención á dependencia segundo o calendario de implantación que se establece na Lei 39/2006, o acceso ao servizo, logo da prescrición técnica do profesional de referencia resolverase en réxime de libre concorrencia en aplicación dun baremo público, segundo o recollido no artigo 24 desta ordenanza municipal.4. De igual maneira á expresada no punto anterior procederase na situacións en que a problemática principal estea relacionada con aspectos de convivencias e socio educativos.5. Nos supostos recollidos nos parágrafos 3º e 4º deste artigo empregarase un baremo en que, ademais dos posibles déficits de autonomía, se valoren factores de carácter persoal e socio familiar, o apoio social, a situación da vivenda e outros que dificulten obxectivamente a normalización social e a calidade de vida. En ausencia de baremo propio, poderase empregar o recollido no anexo I da Orde do 22 de xaneiro de 2009, reguladora do SAF en Galicia.1. O SAF estará integrado nos servizos sociais de comunitarios de titularidade municipal e será coordinado por unha persoa profesional do equipo técnico dos servizos sociais da entidade local titular do servizo.2. No acceso directo ao servizo para as persoas usuarias con dependencia valorada, a resolución relativa ao PIA terá a consideración de resolución de asignación e incorporación ao servizo, e seguirase o procedemento establecido no Decreto 15/2010, do 4 de febreiro, modificado polo Decreto 148/2011 do 7 de xullo, así como o establecido na Orde de 2 de xaneiro de 2012 de desenvolvemento do citado Decreto, e demais normativa vixente de aplicación.3. No acceso en libre concorrencia será de aplicación o seguinte: a. O procedemento iniciarase por instancia de parte, de conformidade cos principios xerais recollidos na Lei 30/1992, do 26 de novembro, de réxime xurídico das administracións e do procedemento administrativo común, e cos baremos que se elaboren en desenvolvemento do estipulado nesta ordenanza. b. Cando existan circunstancias debidamente acreditadas no expediente, que así o xustifiquen, o procedemento de acceso ao servizo poderá iniciarse de oficio. c. As solicitudes das persoas particulares para acceder ao servizo deberán ser valoradas en todo caso por unha persoa diplomada en traballo social do servizos sociais comunitarios do Concello, que, unha vez realizada a correspondente visita domiciliaria, determinará, mediante informe social preceptivo e vinculante, a idoneidade do servizo, así como a intensidade recomendable para cada caso concreto. No prazo máximo de tres (3) meses resolveranse as solicitudes presentadas no Rexistro Xeral do Concello; En caso favorable, o informe- proposta terá a consideración de Alta no servizo; En caso de non existir dispoñibilidade de prestar o servizo, a solicitude pasará a integrarse á Lista de agarda creada para este fin. d. O órgano competente para ditar a resolución será a Alcaldía, que pode delegar esta competencia de conformidade co disposto no artigo 21.3º da Lei 7/1985, reguladora das bases do réxime local. A resolución incluirá, no caso de ser favorable, indicación expresa do número de horas que se prestarán, relación do tipo de Atencións que se levarán a cabo no domicilio, e a porcentaxe de participación no financiamento do custo total do servizo da persoa usuaria; No caso de ser desfavorable, a resolución deberá de motivar as razóns da denegación.4. Unha vez notificada a resolución de concesión do servizo, deberán acordarse, entre os servizos sociais comunitarios e a persoa usuaria, as condicións básicas da prestación, que recolleranse no Acordo de servizo regulado no artigo 13.7.3 e no 5.1 desta ordenanza.5. No caso de extrema e urxente necesidade debidamente xustificada, mediante resolución motivada de Alcaldía ou do membro da corporación local responsable en materia de servizos sociais, poderase iniciar de oficio a prestación do servizo de maneira inmediata, por proposta dos servizos sociais comunitarios e sen perxuicio da posterior instrución do correspondente expediente.6. Na prestación do servizo, ademais do persoal profesional, poderá colaborar persoal voluntario baixo a supervisión técnica dos servizos sociais comunitarios da entidade local titular. Para estes efectos estarase ao previsto na lexislación en vigor sobre voluntariado.7. No caso de tratarse de intervencións de carácter socio educativo derivadas dun diagnóstico de desestructuración familiar, ou de situación en risco de exclusión social, deberán incorporarse ao proceso, de acordo coas circunstancias do fogar de que se trate, persoal técnico en posesión, como mínimo, da cualificación de persoa técnica superior en integración social, persoa diplomada en educación social ou persoa diplomada en traballo social, e aterase ao establecido nos artigos 19 e seguintes do Decreto 99/2012, do 16 de marzo. ARTIGO 16. INTENSIDADE NA PRESTACION DO SERVIZO, redactado segundo artigo 15 da Orde do 22 de xaneiro do 2009.1. A intensidade do servizo determinarase, con carácter xeral, en horas mensuais de atención, distribuídas en función das necesidades da persoa usuaria e do informe social expresado no artigo 15.3 c). desta ordenanza.2. A intensidade do SAF para as persoas atendidas no marco do SAAD, estará predeterminada no seu PIA. A súa aplicación será flexible e conforme co proxecto de intervención, de maneira que, cando menos, se garanta a cobertura das necesidades de atención de carácter persoal na realización das actividades básicas da vida diaria, relacionadas co artigo 5.4. a. todos os días da semana.3. Nos restantes casos a intensidade do servizo virá determinada na prescrición efectuada polos correspondentes servizos sociais comunitarios. ARTIGO 17. DETERMINACIÓN DA CAPACIDADE ECONÓMICA DAS PERSOAS VALORADAS EN SITUACION DE DEPENDENCIA CON DEREITO DE ATENCION RECOÑECIDO MEDIANTE O SERVIZO, redactado segundo o artigo 59 do Decreto 99/2012, do 16 de marzo, modificado por o Decreto 149/2013, do 5 de setembro, e que recolle o publicado no BOP do 23-04-14. A capacidade económica das persoas dependentes valoradas que teñan recoñecido un dereito de atención mediante o SAF calcularase de acordo coas normas de valoración contidas no capitulo ll do título lll do Decreto 149/2013, do 5 de setembro, polo que se define a carteira de servizos sociais para a promoción da autonomía persoal e a atención ás persoas en situación de dependencia e se determina o sistema de participación das persoas usuarias no financiamento do seu custo. ARTIGO 18. DETERMINACIÓN DA CAPACIDADE ECONÓMICA DAS PERSOAS DOUTROS SERVIZOS EN SE APLIQUE O COPAGAMENTO, redactado segundo o artigo 60 do Decreto 99/2012, do 16 de marzo.1. No SAF prestado a persoas ou unidades de convivencia distinta ás referidas no artigo anterior, o Concello regula o cómputo da capacidade económica de acordo cos seguintes criterios: a. Computarase a renda de todas as persoas residentes na mesma unidade de convivencia. Para estes efectos considérase renda a suma de calquera das modalidades de ingreso a que se refire o artigo 6.2. da Lei 35/2006, do 28 de novembro, do imposto sobre a renda das persoas físicas. b. Computarase así mesmo o patrimonio neto de todas as persoas residentes na unidade de convivencia. Para estes efectos enténdese por patrimonio neto o conxunto de bens e dereitos de contido económico de que sexan titulares, determinados consonte as regras de valoración recollidas na Lei 19/1991, do 6 de xuño, do imposto sobre o patrimonio, con dedución das cargas e gravames de natureza real que diminúan o seu valor, así como das débedas e obrigas persoais das cales deba responder. Igualmente, para o cómputo do patrimonio neto deberán terse en conta as exencións que prevé a Lei 19/1991, do 6 de xuño, do imposto sobre o patrimonio, ao respecto da vivenda habitual e doutros bens e dereitos. c. A capacidade económica calcularase sumando todas as rendas computables, modificadas á alza pola suma dun 5% do patrimonio neto en cómputo anual, e dividindo o resultado da dita suma entre o total de persoas que convivan no fogar.2. O establecido no parágrafo primeiro deste artigo será de aplicación a outros servizos cofinanciados pola Xunta de Galicia susceptibles, pola súa natureza e a tipoloxía da poboación destinataria, de seren obxeto dun sistema de participación das persoas usuarias no seu financiamento. ARTIGO 19. PARTICIPACIÓN NO FINANCIAMENTO DO SERVIZO DAS PERSOAS VALORADAS EN SITUACION DE DEPENDENCIA, CON DEREITO DE ATENCION RECOÑECIDO MEDIANTE O MESMO, redactado segundo o artigo 61 do Decreto 99/2012, do 16 de marzo, modificado por o Decreto 149/2013, do 5 de setembro, e que recolle o publicado no BOP do 23-04-14.1. Cada entidade local titular do servizo, para facer efectiva a obriga de participar no custo do servizo por parte das usuarias dependentes valoradas con dereito de atención recoñecido, aplicará a seguinte táboa, na cal se expresa o copagamento en termos de porcentaxe sobre a capacidade económica da usuaria e en función da intensidade do servizo asignado: 2. Nos casos en que, por renuncia parcial expresa da usuaria ao seu dereito de atención co número de horas expresadas no PIA, ou cando por tratarse dun suposto de compatibilización do SAF con outro servizo ou prestación do catálogo, as horas reais prestadas de SAF sexan inferiores á cantidade expresada en cada columna da táboa anterior para o grao correspondente, a cantidade que se debe pagar será minorada proporcionalmente á diminución das horas efectivas de servizo.3. En ningún caso o importe da participación económica que debe ingresar a usuaria en concepto de participación no custo do servizo poderá exceder o 90% do custo do servizo determinado en termos de prezo/hora.4. No caso de que a entidade local asuma tamén a prestación, ás dependentes valoradas con dereito de atención recoñecido, das atencións e servizos complementarios do nivel básico do SAF regulados no artigo 14.2 do Decreto 149/2014, do 5 de setembro, para os efectos de facer efectiva a obriga de participar no custo do servizo por parte das usuarias, aplicarán a seguinte táboa, na cal se expresa a súa participación en termos de porcentaxe sobre a capacidade económica da usuaria e en función da intensidade e do tipo de atención ou servizo asignado: *Atención 1: Adaptacións funcionais do fogar, podoloxía, fisioterapia. *Atención 2: Actividades de acompañamento, socialización e desenvolvemento de hábitos saudables. *Atención 3: Servizo de préstamo de axudas técnicas.5. Establecese como mínimo vital ou contía mínima para gastos persoais no resto dos servizos distintos da atención residencial, prestados dentro da carteira regulada polo Decreto 149/2013, de 5 de setembro, que quedará integramente á disposición da persoa perceptora, unha contía equivalente ao 49 % dos ingresos líquidos percibidos, calculados en cómputo anual.6. Garantiráselle á persoa usuaria unha dispoñibilidade anual mínima de 2.653 €, no suposto de que a persoa usuaria traballe nun centro especial de emprego. Este importe será actualizado anualmente consonte a variación interanual do IPREM.7. As ausencias mensuais, por causas imputables á persoa usuaria nos servizos con dereito a reserva de praza mensual que sexan superiores aos dez días agás o mes de vacacións e os supostos previstos nos artigos 27 e 28 da Orde de 2 de xaneiro de 2012, referidos ao prazo máximo permitido de dous (2) meses de suspensión temporal, deinvidicarán un corenta (40) por cento do importe correspondente á participación no seu financiamento en concepto de reserva de praza. ARTIGO 20. PARTICIPACIÓN DAS PERSOAS USUARIAS NO FINANCIAMENTO DOUTROS SERVIZOS EN QUE SE APLIQUE O COPAGAMENTO, redactado segundo o artigo 62 do Decreto 99/2012, do 16 de marzo, modificado polo Decreto 148/2014, do 6 de novembro.1. Para o SAF en réxime de libre concorrencia para as persoas que non teñan o recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia segundo o calendario de implantación que se establece na Lei 39/2006, do 14 de decembro, a corporación local establece, mediante a correspondente ordenanza, unha regulación progresiva de participación económica da persoa usuaria no custo do servizo a través do copagamento en función da súa capacidade económica calculada de acordo co establecido no artigo 18 desta ordenanza, e consonte a seguinte táboa: 2. Sen perxuicio do anterior, poderán establecerse excepcións aos criterios xerais do referido copagamento nos casos en que a situación causante da aplicación do servizo sexa unha problemática de desestructuración familiar, exclusión social ou pobreza infantil, circunstancia que deberá estar debidamente xustificada no correspondente informe social.3. Para o caso de servizos distintos aos referidos no punto 1 e 2 deste artigo e susceptibles pola súa natureza de incorporaren un copagamento, o Concello establecerá sistemas de participación das persoas ou unidades de convivencia de conformidade co seguinte: a. Os servizos prestaranse de forma gratuíta naqueles casos en que a capacidade económica, calculada segundo o disposto no artigo 18 desta ordenanza, resulte igual ou inferior ao 80% do indicador público de rendas de efectos múltiples (IPREM). b. Para o resto dos supostos o Concello establecerá unha regulación progresiva da participación económica da persoa usuaria no custo do servizo a través do copagamento en función da súa capacidade económica, calculada de acordo co establecido no artigo 18 desta ordenanza.4. En calquera caso establecese un limite máximo de participación económica das persoas usuarias do 40% da súa capacidade económica. ARTIGO 21. AFECTACION DOS INGRESOS MUNICIPAIS POLO COPAGAMENTO DESTE SERVIZO, redactado segundo o artigo 63 do Decreto 99/2012, do 16 de marzo. De conformidade co artigo 56.7 da Lei 13/2008, de servizos sociais de Galicia, en todo caso os ingresos que recaden as corporacións locais de Galicia en concepto de achega das persoas usuarias para a súa participación no caso dos servizos sociais comunitarios estarán afectados ao financiamento dos servizos que reciban. ARTIGO 22. COORDINACIÓN COA ENTIDADE PRIVADA QUE PRESTE O SERVIZO, FINANCIADAS TOTAL OU PARCIALMENTE CON FONDOS PUBLICOS, redactado segundo o artigo 21 da Orde do 29 de xaneiro do 2009 e o artigo 18 do Decreto 99/2012, do 16 de marzo.1. As entidades privadas que presten o SAF contarán cun local de referencia, que será a sede da base operativa do servizo, e que en todo caso deberá estar situado no concello en que se presta o servizo ou nun concello limítrofe. O referido local tamén poderá estar situado nun concello non limítrofe, sempre que se cumpra que a agrupación de concellos aos que se preste o servizo non supere o 100.000 habitantes.2. As entidades privadas que presten o SAF mediante financiamento total ou parcial con fondos públicos, ou que atendan persoas usuarias derivadas do SAAD, atenderán os requirimentos de coordinación efectiva cos servizos sociais comunitarios. Para tal efecto, e sen menoscabo do cumprimento do establecido na Lei orgánica 15/1999, do 13 de novembro, de protección de datos de carácter persoal, e no Real decreto 1720/2007, que a desenvolve, establecerán un protocolo de comunicación de altas no servizo de cada persoa usuaria dirixido aos servizos sociais comunitarios do concello ou entidade local que corresponda, así como información actualizada da intervención levada a cabo.3. Segundo o apartado anterior, a entidade privada trasladará aos servizos sociais comunitarios, unha copia actualizada do correspondente proxecto de intervención, e unha copia dos correspondentes informes de seguimento da evolución de dito proxecto de intervención, que como mínimo, estes últimos, deben ser bimensuais; Ambos documentos debidamente asinados, segundo normativa vixente. ARTIGO 23. DESENVOLVEMENTO DA PRESTACION DO SERVIZO.1. O prazo de alta no servizo, será como máximo dunha semana (7 días naturais), dende que a persoa usuaria se lle asigna o recurso dende o PAR, para as persoas que acceden ao servizo na modalidade de dependencia, ou dende que se aproba a súa solicitude na Xunta de Goberno Local, para as persoas que acceden ao servizo na modalidade de libre concorrencia. Para as persoas ás que se lles concede o servizo pola vía de urxencia, o prazo de alta será como máximo de dous (2) días (48 horas). De non producirse dita incorporación efectiva ao servizo, por causa imputada á persoa interesada e non xustificada, entenderase que renuncia ao mesmo por desistimento, con peche de expediente e, no caso de SAF na modalidade de dependencia, con comunicación ao órgano competente na resolución do PIA.2. Previo ao inicio do servizo, o persoal técnico realizará unha avaliación da situación e establecerá un consenso coa persoa usuaria, sobre as atencións a desenvolver no domicilio. Designarase a persoa profesional de referencia.3. A asignación do persoal de atención directa farase en base ao perfil requirido para cada caso concreto e realizarase unha visita domiciliaria para a presentación do mesmo, á persoa usuaria. Se a persoa usuaria, rexeita á persoa auxiliar do SAF que se lle asigna, sen razón suficientemente xustificada, pasará a lista de agarda ata que se lle asigne outra persoa auxiliar, sempre que sexa tecnicamente posible. Os cambios no persoal de atención directa asignado, así como nos horarios de prestación do servizo, que deban efectuarse, por circunstancias de necesidade de organización do servizo, comunicaranse á persoa usuaria, seguindo en vigor o Acordo asinado.4. Para o inicio da prestación do servizo, será requisito previo, asinar o Acordo de servizo, segundo o modelo establecido no anexo lll desta ordenanza.5. O persoal técnico, coordinador do servizo, que corresponda, elaborará un proxecto de intervención, segundo o anexo ll desta ordenanza, establecido segundo o anexo ll da Orde do 22 de xaneiro de 2009, que deberá conter: días da semana de atención, horario concreto no que se desenvolverá a prestación, identidade do persoal de atención directa responsable da execución do proxecto de intervención, obxetivos e tarefas a desempeñar no domicilio, seguimento efectivo da prestación no domicilio, seguimento efectivo da prestación do servizo no domicilio da persoa usuaria, con carácter mínimo bimestral.6. Farase entrega á persoa usuaria, dunha copia da ordenanza municipal do SAF, debidamente visada polo órgano competente.7. Así mesmo, entregarase á persoa usuaria e ao persoal de atención directa, o documento que conteña as tarefas a desenvolver no domicilio.8. Informarase ás persoas usuarias da existencia dun libro de reclamacións, que estará á súa disposición, para calquera queixa ou reclamación. No caso de queixa ou reclamación, facilitarase unha copia da queixa á persoa usuaria e remitirase o orixinal ao servizo de Inspección no prazo de tres (3) días, xunto cun informe do caso. ARTIGO 24. BAREMO DE ACCESO AO SERVIZO NA MODALIDADE DE LIBRE CONCORRENCIA, que recolle o publicado no BOP do 23-04-14. Para obxectivar, valorar e ordenar as solicitudes de SAF en libre concorrencia, utilizarase un sistema de Baremación público (Anexo l), no que se puntuarán os aspectos de Autonomía persoal (FACTOR-1) para as persoas con recoñecemento oficial de discapacidade ou de situación de dependencia, e os aspectos de Autonomía 2 (FACTOR-1.1) para o resto das persoas con déficit de autonomía persoal; Asemade o apoio social (FACTOR 2), a situación familiar/socialización menores (FACTOR 3), e outros aspectos que dificulten obxectivamente a normalización social e a calidade de vida (FACTOR 4). A variable de Autonomía persoal para as actividades básicas da vida diaria e a variable de Apoio social, considéranse esenciais para o acceso ao servizo, de forma que se a persoa solicitante non acadase a puntuación mínima esixida nos FACTOR 1, FACTOR 1.1, e FACTOR 2 que figuran no anexo l desta ordenanza non accederá ao este; As outras variables considéranse complementarias, e servirán para fixar a orde de acceso ao servizo. Considérase puntuación mínima esixida: 1. No caso de persoas usuarias onde a situación de necesidade é o déficit de autonomía persoal, para esta modalidade de libre concorrencia, deberá acadar a puntuación mínima de cinco (5) puntos para o FACTOR 1, que no caso de facer uso do FACTOR 1.1 de Autonomía persoal, a puntuación mínima é de dous (2) puntos para as Actividades básicas da vida diaria (ABVD), e para as Actividades instrumentais da vida diaria (AIVD), non superar de catro (4) puntos; Por último, para o FACTOR 2 de Apoio social, deberá acadar cinco (5) puntos no caso de que o motivo do inicio do servizo sexa derivado das Actividades de carácter persoal, e oito (8) puntos, no caso de que o motivo do inicio do servizo sexa derivada só das Actividades de carácter domestico 2. No caso de persoas usuarias ou unidades de convivencia onde a situación de necesidade non está directamente vinculada a déficits de autonomía persoal, como fogares con menores en que se observe necesidade dunha intervención socio educativa, ou situación de familias en risco de exclusión social, estarase ao disposto pola persoa técnica responsable adscrita ao programa de servizos sociais comunitarios do Concello onde estean incluídas, quen intervirá como persoa de referencia da persoa usuaria e da súa unidade de convivencia, no servizo. ARTIGO 25. LISTA DE AGARDA DO SERVIZO NA MODALIDADE DE ACCESO POR LIBRE CONCORRENCIA. Con carácter xeral, no caso de que o SAF na súa modalidade de acceso por libre concorrencia, non conte con capacidade suficiente para atender tódalas situacións de necesidade susceptibles do servizo, elaborarase unha lista de agarda á que se accederá pola orde de puntuación acadada no baremo público aplicado, considerando sempre prioritario as persoas valoradas con déficit de autonomía para as actividades básicas da vida diaria, recollidas no artigo 5.4. a) desta ordenanza. En caso de igualar a puntuación obtida, na modalidade de acceso por libre concorrencia, terá prioridade os criterios de prelación utilizados no SAAD. A puntuación final acadada asignará o número de orde que lle corresponda en dita lista de agarda. Se unha persoa solicitante supérase o ano na lista de agarda, antes de proceder á sua alta como persoa usuaria do SAF por libre concorrencia, será perceptiva unha nova avaliación da situación. ARTIGO 26. TRÁMITE DE URXENCIA Enténdese por situación extrema e de urxente necesidade, aquela que, presentada de súpeto e non prevista, supón grave perigo para a vida da persoa usuaria titular por desatención, como son as altas hospitalarias sen rede de apoio, e ingresos hospitalarios da persoa coidadora habitual. Esta intervención de urxencia non poderá manterse máis dun (1) mes sen que medie resolución favorable expresa. De non aportar a documentación no seu tempo, por causa imputable á persoa usuaria e non motivada, procederase ao seu arquivo por desestímente. ARTIGO 27. RENOVACIÓN DO SERVIZO NA MODALIDADE DE ACCESO POR LIBRE CONCORRENCIA. Para a renovación anual do servizo por libre concorrencia, a persoa usuaria deberá presentar a documentación establecida, dentro do mes que cada ano se estableza, preferiblemente no último trimestre do ano, a fin de determinar se cumpre as condicións para a continuidade do mesmo. De non aportar a documentación requirida, por causa imputable á persoa usuaria e non motivada, procederase ao seu arquivo por desestímente. A concesión do servizo considérase prorrogada en tanto non se acorde a súa extinción por resolución do órgano competente, ou ben se presente extinción xustificada da persoa interesada. O prazo de presentación de solicitudes permanecerá aberto todo o ano. ARTIGO 29. DOCUMENTACIÓN A APORTAR NO CASO DE ACCESO AO SERVIZO POR LIBRE CONCORRENCIA, segundo o regulado no artigo 60 do Decreto 99/2012 de 16 de marzo, de determinación da da capacidade económica da persoa usuaria doutros servizos en que se aplique o copagamento: A solicitude formularase por escrito en modelo normalizado, que se facilitará nas dependencias dos servizos sociais comunitarios e no Rexistro xeral do concello, onde deberá ser presentada, ou a través de calquera dos medios sinalados no artigo 38.4 da Lei 30/1992, do 26 de novembro. A documentación que acompaña a solicitude, no caso de acceso ao servizo por libre concorrencia, será a que segue: 1. DNI da persoa usuaria e de todas as persoas residentes na mesma unidade de convivencia, no seu defecto, documento oficial acreditativo análogo.2. Libro de familia que acredite parentesco, de ser o caso.3. Informes médicos recentes, no caso de non acreditar discapacidade ou dependencia valorada.4. Certificado de empadroamento e convivencia no Concello de Arteixo.5. Certificado de discapacidade e/ou certificado do grado de dependencia, de ser o caso.6. Tarxeta sanitaria da persoa ou unidade de convivencia usuaria do servizo.7. Certificado positivo ou negativo de calquera modalidade de ingreso a que se refire o artigo 6.2 da Lei 35/2006, do 28 de novembro, do imposto sobre a renda de persoas físicas, calquera que sexa a súa orixe, da persoa usuaria e de todas as persoas residentes na mesma unidade de convivencia.8. Certificado positivo ou negativo de imputación de rendas do derradeiro exercicio dispoñible da persoa usuaria e de todas as persoas residentes na unidade de convivencia.9. Certificado positivo ou negativo de imposto de patrimonio da persoa usuaria e de todas as persoas residentes na unidade de convivencia.10. Calquera outro documento que se considere necesario para a baremación da solicitude e que teña relación cos aspectos valorados na mesma. A administración municipal poderá dispoñer que se efectúen as comprobacións oportunas sobre a veracidade dos datos aportados pola persoa interesada. Igualmente poderá reclamar as aclaracións por escrito precisas, co fin de garantir o correcto completado do expediente. As solicitudes incompletas contarán cun prazo de 10 días para emendar as deficiencias, de non realizarse, serán arquivadas sen mais trámite tal e como establece a lexislación vixente que regula o procedemento administrativo. Como norma xeral, para a modalidade de acceso ao servizo por libre concorrencia, establécese como franxa horaria de prestación: A. Horario de atención ao público será de luns a venres de nove (9) h a catorce (14) h no centro de servizos sociais comunitarios do concello de Arteixo. B. Horario de prestación do SAF será de luns a venres, de sete (7) h a vinte e dúas (22) h, excluído as fins de semana e festivos, nas seguintes condicións,: 1. O servizo prestarase cun máximo de vinte (20) horas ao mes; Nos casos valorados tecnicamente pola persoa coordinadora do servizo no Concello, como excepcionais, posibilitarase de ampliación ata trinta (30) horas ao mes, sempre que exista dúas (2) asistencias no día.2. Prestarase un máximo de dúas (2) asistencias no día, cunha fracción mínima de trinta (30) minutos e unha fracción máxima dunha (1) hora, por franxa de asistencia.3. No día non se pode superar unha (1) hora e media (0,5) diaria de atención. Estas condicións poderase exceptuar naquelas situacións declaradas extraordinarias, logo de valoración técnica da persoa coordinadora do servizo do Concello. ARTIGO 31. INTENSIDADE DO SERVIZO NA MODALIDADE DE ACCESO POR LIBRE CONCORRENCIA, NO CASO DE SÓLO DÉFICIT DA AUTONOMÍA PARA AS ACTIVIDADES INSTRUMENTAIS NA VIDA DIARIA (ATENCIONS RECOLLIDAS NO ARTIGO 5.4. b.). Cando o servizo na súa modalidade de libre concorrencia se deba unicamente a déficits da autonomía para actividades instrumentais da vida diaria, entendéndose as atencións de carácter doméstico recollidas no artigo 5.4. b) desta ordenanza, o número de horas quedará limitado nas seguintes condicións: 1. Prestarase como norma xeral, catro (4) horas no mes, e nos casos valorados tecnicamente ata un máximo de oito (8) horas mensuais.2. Como norma xeral, prestarase un (1) día na semana, e nos casos valorado tecnicamente ata un máximo de dous (2) días na semana.3. Como única norma, prestarase ata un máximo de unha (1) hora por asistencia.4. Como única norma, prestarase unha (1) soa asistencia no día, e no horario de atención que dispoña o servizo. No horario de mañá prevalece as atencións de carácter persoal. ARTIGO 32. FONTES DE FINANCIAMENTO, redactado segundo artigo 40 do Decreto 99/2012, do 16 de marzo. De conformidade co estipulado no artigo 52 da Lei 13/2008, de servizos sociais de Galicia, o servizo financiarase por medio: a. Dos créditos consignados no orzamento da entidade local titular do servizo. b. Das achegas realizadas polas deputacións provinciais de acordo co establecido no artigo 31 do Decreto 99/2012 do 16 de marzo. c. Das achegas realizadas pola Xunta de Galicia. d. Dos recursos financeiros xerados polos ingresos en concepto de copagamento dos servizos que realicen as persoas usuarias, de conformidade coa normativa sectorial de aplicación. e. De calquera outra achega pública ou privada destinada a este fin. ARTIGO 33. OBRIGADOS AO PAGAMENTO. Están obrigadas ao pagamento do prezo público regulado nesta ordenanza, as persoas usuarias do servizo prestado por este Concello ás que se refire o artigo 6. ARTIGO 34. NACEMENTO DA OBRIGA DE PAGO. A obriga de pagar os prezos públicos regulados neste acordo regulador, nace, en xeral, dende que se inicie a prestación do servizo e deberá facerse efectivo de acordo coas seguintes normas de xestión: 1. Os prezos públicos contemplados nesta ordenanza satisfaranse con carácter posterior á prestación do servizo e con carácter específico, durante a primeira quincena do mes.2. Por parte do Concello e sobre a base do parte de traballo asinado, conxuntamente pola persoa usuaria e polo persoal de atención directa, elaborarase un recibo individual co importe correspondente ao servizo prestado no mes anterior, que se remitirá á entidade bancaria elixida pola persoa usuaria para que se efectúe o pagamento. ARTIGO 35. OBRIGAS DAS PERSOAS PROFESIONAIS PARTICIPANTES NO SERVIZO. Son obrigas das persoas profesionais asignadas ao servizo as que seguen, sendo o seu incumprimento posible motivo de sanción administrativa e de suspensión ou extinción do servizo: 1. O trato será sempre de máximo decoro persoal, corrección e respecto, evitando que a confianza ca persoa usuaria e cas persoas achegadas interfira no traballo.2. Respectar a intimidade da persoa usuaria e gardar a debida confidencialidade, inescusablemente.3. Non facer partícipe á persoa usuaria e ás persoas achegadas, dos seus propios problemas, separando todo o posible a súa vida privada do seu traballo.4. Respectarase integramente o horario e as tarefas establecidas e non se realizará cambios sen a autorización da persoa coordinadora do servizo competente.5. Non facer a prestación do servizo fóra das horas estipuladas para cada persoa usuaria.6. Non se irá a buscar a persoa usuaria a un lugar distinto que non sexa o seu domicilio habitual excepto autorización da persoa coordinadora do servizo.7. Fará funcións de acompañamento non de traslado. Os acompañamentos fóra do domicilio, realizaranse con medios propios da persoa usuaria.8. Prestará o servizo unicamente no domicilio da persoa usuaria, excluíndo a asistencia a outros domicilios, excepto autorización da persoa coordinadora do servizo competente, neste caso da entidade titular, e a hospitais, por ingreso desta.9. En caso de ausencia, deberá comunicala cunha antelación mínima á persoa coordinadora do servizo competente, e esta á persoa usuaria.10. Non recibirá en custodia cartos, xoias nin outro obxeto de valor. Tampouco, en ningún caso procederá ao cobramento, nin con autorización expresa, dos haberes de calquera natureza da persoa usuaria 11. Non recibirá ningún tipo de prestación, bonificación, regalo e gratificación (diñeiro, regalos, Etc.) por parte da persoa usuaria nin do seu contorno, nin con autorización destas, e non poderán formar parte de calquera forma xurídica (testamento, compravendas) na que participantes as mesmas.12. Non acudirá ao lugar de traballo en compaña de persoas alleas ao servizo. En ningún caso, a persoa auxiliar de axuda no fogar, ou calquera outro profesional asignado ao servizo, poderá entrar no domicilio da persoa usuaria sen consentimento da persoa titular do mesmo, salvo autorización xudicial expresa.13. Non disporá de chaves de ningún domicilio, salvo autorización da persoa técnica coordinadora do servizo e da persoa usuaria.14. Non permanecerá soa no domicilio en ausencia da persoa usuaria titular sen autorización previa da persoa técnica coordinadora do servizo competente e da persoa usuaria. No caso de que a persoa usuaria non se encontre no domicilio no horario de atención, a persoa auxiliar de axuda no fogar, ou calquei outro persoal asignado ao servizo, non está autorizada a esperar, e deberá poñer en coñecemento da persoa coordinadora competente.15. Comunicar todo tipo de incidencias que se produzan durante a prestación do servizo, á persoa coordinadora do servizo que corresponda.16. Comunicar todo tipo de variacións da situación orixinaria que motivou a prestación do servizo, á persoa coordinadora do servizo que corresponda.17. Participar nas accións formativas de reciclaxe profesional e nas xuntanzas programadas, a fin de mellorala calidade na prestación do servizo. ARTIGO 36. NORMATIVA SUBSIDIARIA. En todo caso, no non disposto nesta ordenanza aterase ao establecido na lexislación vixente aplicable. DISPOSICIÓN DEROGATORIA Esta ordenanza derroga expresamente a ordenanza núm.28 reguladora do Servizo de axuda no fogar aprobado no Pleno da Corporación Municipal na sesión celebrada o día 04-04-13 (BOP da Coruña do 20-06-13), modificada segundo o publicado no BOP de Coruña do 23-04-14. DISPOSICIÓN DERRADEIRA. Este regulamento entrará en vigor conforme ao establecido no artigo 70.2 da Lei reguladora das bases de réxime local. O valor asignado en función da falta de autonomía das persoas será o que se deduza da valoración realizada polos órganos oficiais competentes para a valoración da discapacidade e do grao de dependencia. As persoas dependentes valoradas que, polo calendario oficial de implantación, teñan dereito á prestación pola vía de acceso directo do SAAD (PIA con asignación de SAF), non poderán acceder polo sistema de libre concorrencia. A asignación de valor en función do factor autonomía persoal realizarase de acordo coa seguinte táboa, debendo acadarse un mínimo de 5 puntos para o acceso ao servizo, no caso de ser a situación de necesidade a derivada de déficit na autonomía persoal: No caso de non ter recoñecida a valoración polos órganos oficiais competentes para a valoración da discapacidade e do grao de dependencia, a asignación do valor en función do factor Autonomía persoal realizarase de acordo cas seguinte táboas: a. Para as Actividades básicas da vida diaria (ABVD), o Índice de Katz de AVD (Katz y cols, 1963), na que para cada área de funcionamento sinalarase cunha X a máis aplicable (máximo 6 puntos), debendo acadar un mínimo de dous (2) puntos para o acceso ao servizo, no caso de ser a situación de necesidade a derivada por este motivo,: b. Para as Actividades instrumentais da vida diaria (AIVD), o Índice para las actividades Instrumentais de la Vida Diaria (Philadelphia Geriatric Center, Lawton y Brody, 1966), na que para cada área de funcionamento sinalarase cunha X a máis aplicable (máxima puntuación de dependencia total: 0 puntos/ máxima puntuación de independencia total: 8 puntos), debendo non superar dun mínimo de catro (4) puntos para o acceso ao servizo, no caso de ser a situación de necesidade a derivada por este motivo: Para o acceso ao servizo debe acadarse un mínimo de cinco (5) puntos no caso de que o motivo do inicio do servizo sexa a Atención de carácter persoal, e de oito (8) puntos no caso de que o motivo do inicio do servizo sexa só as Atencións de carácter domésticos. Non existe puntuación de acceso, só se ten en conta para a orde de preferente no caso de listado de reserva.3.1. CONFLICTO (Máximo total 4 puntos) 3.2. LIMITACIÓNS DE ROL (Máximo total 2 puntos) 3.3. MONOPARENTALIDADE (Máximo total 2 puntos) 3.4. HABILIDADES PARENTAIS (Máximo total 2 puntos) 3.5. NÚMERO DE MENORES (Máximo total 10 puntos) Non existe puntuación de acceso, só se ten en conta para a orde de preferente no caso de listado de reserva.4.1. VIVENDA (total 11 puntos) 4.2. INTEGRACIÓN NO CONTORNO (total 10 puntos) 4.3. CAPACIDADE ECONOMICA (ata 12 puntos) H. S = Horas semanais 1 Identificación do expediente en SIUSS 2 Nº de orde desta intervención en relación co total realizadas neste expediente 3 Tipoloxía SIUSS 4 Pódese empregar a tipoloxía SIUSS Existencia: Servizos/apoios: Número de horas semanais: Obxectivos do servizo proposto: (recollido no art.4.6. da ordenanza). As Tarefas que se realizarán: son as recollidas no Plan de coidados da persoa auxiliar de axuda no fogar asignado. Técnico responsable: Asinado: Reunidos en Arteixo o día., dunha parte don/dona.………………………………………. con DNI:……………………. ou quen a representa. E doutra., en calidade de persoa Técnica coordinadora do servizo de axuda no fogar municipal de Arteixo (SAF en adiante). 1. Que o Concello de Arteixo /a través da entidade prestadora______, prestará o SAF, á persoa arriba citada.2. Que a prestación do SAF realizarase con carácter indefinido no caso de usuarias derivados do Sistema de Atención á Dependencia (SAAD en adiante)/ ou por un prazo de _________/ ou SEN determinar (márquese o que proceda), con posibilidade de prórroga segundo valoración técnica de Servizos Sociais do Concello.3. Que o número de horas mensuais a realizar no domicilio é de ________, distribuídas nos seguintes días da semana: ___ días/semana de luns a ________, en horario de: ___hora de maña/ ou de tarde; por un total de ____ horas semanais.4. Que segundo a documentación que consta no expediente, a capacidade económica da usuaria do SAF derivado do SAAD, é de __________ € mensuais, e atendendo á Orde do 22 de Xaneiro do 2009 que regula o SAF, á Ordenanza Fiscal municipal que regula o prezo público do SAF, e á aplicación do baremo que corresponde, esta comprométese a aportar __________ euros, que resulta de aplicar o ___ % da súa capacidade económica e en función da intensidade horaria correspondente ao seu grado de dependencia, mais o 4% de IVE, como contribución ao custe do servizo.5. Que segundo a documentación que consta no expediente, a capacidade económica da usuaria do SAF por libre concorrencia (SAF básico), é de ________ € mensuais, e atendendo á Orde do 22 de Xaneiro de 2009 que regula o SAF, a Ordenanza Fiscal municipal que regula o prezo público do SAF, e á aplicación do baremo que corresponde, esta comprométese a aportar ________ euros por hora prestada, máis o 10% ou 4% de IVE (márquese o que proceda), como contribución ao custe do servizo.6. Que a usuaria acepta domiciliar o abono da tarifa do SAF establecido no punto 4º ou 5º, segundo a modalidade do servizo, na entidade bancaria da súa elección, no número de conta autorizada para tal efecto.7. Que, de acordo co proxecto de intervención establecido para o caso, as actividades que se fixan inicialmente para o desenvolvemento do SAF son as seguintes:  Atencións de carácter persoal  Atencións de carácter apoio psicosocial  Atencións de carácter doméstico  Atencións de carácter socio educativo  Atencións de carácter técnico e complementario  ---------------------------------------------------------------- 8. Que as tarefas que se fixan inicialmente para o desenvolvemento do SAF, e que serán levadas a cabo polo persoal auxiliar do servizo serán as contempladas no Proxecto de intervención individual deseñado pola entidade prestadora (Plan de traballo), conforme a este Acordo de Servizo.9. Que, así mesmo, a usuaria, a súa familia ou persoas achegadas se comprometen a levar a cabo o resto das tarefas non contempladas neste Acordo de servizo.10. Que as modificacións que puidese haber nas condicións inicialmente estipuladas neste Acordo, deberán ser recollidas nun documento novo asinado pola usuaria e a Técnica coordinadora do SAF, sendo anexadas ao Acordo orixinal.11. Que o servizo prestarase atendendo ás condicións reguladas na Orde do 22 de Xaneiro do 2009 que regula o SAF e na ordenanza municipal, onde están recollidas os dereitos e obrigas da usuaria, suspensións temporais e causas de extinción.12. Que a alta no servizo levarase a cabo no prazo máximo de sete días dende a sinatura deste Acordo.13. Que no presente acto, a Técnica coordinadora municipal faille entrega á usuaria das normas de funcionamento do servizo, informándolle de xeito comprensible dos dereitos e obrigas, e dado que ambas partes dan a súa conformidade ó presente Acordo de prestación do SAF, o asinan. A usuaria A Técnica coordinadora municipal _____________ ____________________.” En Arteixo, 04 de Maio do ano 2015 O ALCALDE-PRESIDENTE Asdo.: CARLOS CALVELO MARTÍNEZ